Aleksandras Stulginskis

Aleksandras Stulginskis (Kutaliai, 1885eko otsailaren 26a – Kaunas, 1969ko irailaren 22a) lituaniar politikaria izan zen. Lituaniako presidentea izan zen 1922tik 1926ra.

Stulginskisek teologia ikasketak hasi zituen Kaunasen eta Innsbrucken jarraitu zituen. Apaiz izateari uko egin ondoren, 1913an Nekazaritza Zientzietan graduatu zen Halleko Unibertsitatean eta Lituaniara itzuli zen. Bertan nekazari gisa lan egin zuen eta prentsan nekazaritzari buruzko artikuluak argitaratu zituen. 1918an, egunkari hauek argitaratzen hasi zen: Ūkininkas (Nekazaria) eta Ūkininko kalendorius (Nekazariaren egutegia).

Lehen Mundu Gerran Vilniusera joan zen eta Lituaniako Alderdi Demokrata Kristaua sortu zuen. 1918ko otsailaren 17an Lituaniako Independentzia Adierazpenaren sinatzaileetako bat izan zen. Errepublikaren aldekoa eta Mindaugas II.aren monarkia laburraren aurkakoa izan zen. Independentziaren ondoren, armada antolatzeaz eta herrialdea poloniarren eta boltxebikeen aurrean defendatzeaz arduratu zen.

Ministro izan zen askotan, eta 1920 eta 1922 bitartean Lituaniako batzar konstituziogileko presidente izan zen. 1922tik 1926ra, Lituaniako bigarren presidentea izan zen, eta, agintaldia amaitzean, parlamentuko lehendakari izan zen 1926tik 1927ra.

Stulginskis 1927an erretiratu zen politikatik bere baserrian lan egiteko. 1941ean, NKVDk bera eta emaztea atxilotu eta gulagera bidali zituen. 1952an 25 urteko kartzela-zigorra ezarri zioten.

1956an Stalin hil ondoren agintariek emigratzen utzi zioten, baina Lituaniara itzultzea erabaki zuen.

Kategoria:Lituaniako katolikoak
Kategoria:Lituaniako politikariak
Kategoria:Lituaniako antikomunistak